விண்டோஸ் எக்ஸ்பி ஆப்பரேட்டிங் சிஸ்டம், மைக்ரோசாப்ட் எதிர்பார்த்ததற்கும் மேலாகப் பல ஆண்டுகள் பயனாளர்கள் விரும்பும் சிஸ்டமாக இயங்கியது. இந்த சிஸ்டத்தின் வால் பேப்பராக, Bliss, என்னும் அழகான புல்வெளி காட்சி அனைவரின் மனதையும் மயக்குவதாக, பிரியமானதாக இடம் பெற்றது. இந்தப் படத்தினை எடுத்தவர் நேஷனல் ஜியாக்ரபிக் போட்டோ கலைஞர் சார்லஸ் ஓ ரியர். எடுத்த ஆண்டு 1996. அமெரிக்காவின் கலிபோர்னியா மாநிலத்தில், செயிண்ட் ஹெலனா என்ற இடத்தில் எடுக்கப்பட்ட புகைப்படம் இது. பின் நாளில் தன் மனைவியான தன் தோழி Daphne என்பவரைச் சந்திக்கக் காரில் சென்ற போது, எதிரே தென்பட்ட ஒயின் வெளிகளைக் கடந்த காட்சித் தோற்றம் மனதை ஈர்க்க, உடனே அதனை மூன்று புகைப்படங்களை எடுத்திருக்கிறார். இதில் எந்தவிதமான மேற்பூச்சும் பூசப்படவில்லை. அப்படியே இயற்கையாக இதன் காட்சியை, மைக்ரோசாப்ட் உரிமை பெற்று, தன் விண்டோஸ் எக்ஸ்பி ஆப்பரேட்டிங் சிஸ்டத்தின் வால் பேப்பராக அமைத்தது.